謁趙倉使二十一韻
作者：釋居簡
朝代：宋

paragraphs: 昔分淮東天，河海幸潜濟。
悠悠不知遠，僅一衣带水。
今茲一道惠，列城洞明偉。
可望不可及，弱水三萬里。
山林日深窅，踸踔坎井底。
勇聞譽盛德，半屬天下士。
古調振騷雅，時樣列駢儷。
苦語雜頌詠，惡石必先耆。
在御必驍騰，在治必精美。
謹於千慮失，詎忍一得棄。
谽呀浩如海，就下拓涯涘。
朝夕不知了，莫測方寸地。
老我不足爲，把茅冷雲際。
樓欠元龍卧，門尋子雲倚。
小振伽梨肩，載整蒙茸刺。
高視藐豪放，細意問奇字。
倚門勿麾之，我欲見君子。
况夫君子鄉，疇曩屢游止。
蓋代品題手，聲光動天地。
公乎皆雋髦，願聽星辰履。
大雅儻可作，鄭衛頼一洗。